Diari Oficial de la Generalitat Valenciana


Sumari del DOGV 4044, del 17-07-2001 (2001/6857)

ORDRE de 2 de juliol de 2001, de la Conselleria de Justícia i Administracions Públiques, Convocatòria 14/1999 per la qual es convoquen proves selectives d'accés al grup A, sector administració especial, enginyers de camins, torn d'accés lliure, corresponents a l'oferta d'ocupació pública de la Generalitat Valenciana de 1999.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4044

Data del DOGV
:   17-07-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/6857


Data del document
:   02-07-2001

Organisme emissor
:   Conselleria de Justícia i Administracions Públiques

Tipus de document
:   Ordre

Correcció d'errades

 Descriptors 

:   * concurs administratiu
    * enginyer

ORDRE de 2 de juliol de 2001, de la Conselleria de Justícia i Administracions Públiques, Convocatòria 14/1999 per la qual es convoquen proves selectives d'accés al grup A, sector administració especial, enginyers de camins, torn d'accés lliure, corresponents a l'oferta d'ocupació pública de la Generalitat Valenciana de 1999. [2001/X6857]
  
L'àmplia oferta d'ocupació pública de la Generalitat Valenciana per a l'any 1999, aprovada pel Decret 195/1999, de 19 d'octubre, del Govern Valencià, ascendeix a 1.037 llocs de treball, dels quals 189 són del sector d'administració especial del grup A, és d'especial transcendència tant per la incidència que pot tindre en el millor funcionament de l'administració de la Generalitat Valenciana, així com per la dimensió social que suposa unes convocatòries de proves selectives que afecta un nombrós col·lectiu que opta per l'ingrés en l'administració pública com a mitjà idoni per al desenvolupament de la seua vida professional.
  
L'administració convocant entén que per al millor acompliment de les funcions dels llocs objecte de la convocatòria, l'aptitud i capacitat que s'avale per la superació de les proves en la fase d'oposició s'enriqueix amb el complement d'elements objectius que es valoren en la fase de concurs (titulacions acadèmiques complementàries, formació adquirida en cursos oficialment reconeguts, coneixement del valencià i dels idiomes comunitaris, i experiència professional). És de destacar que per a salvaguarda del principi d'igualtat, que junt amb els de mèrit i capacitat, han de presidir, com a exigència constitucional, els processos d'ingrés en les administracions públiques, els mèrits de la fase de concurs es fan extensius a la totalitat dels aspirants, a excepció de la valoració de les experiència del temps prestat com a personal eventual, en raó de l'especial naturalesa del seu nomenament.
  
Per tot això, i fent ús de les facultats atribuïdes al conseller de Justícia i Administracions Públiques en l'article 13.2 del vigent text refós de la Llei de Funció Pública Valenciana, conforme amb el dictamen del Consell Jurídic Consultiu de la Comunitat Valenciana,
  
ORDENE
  
Convocar proves selectives d'accés al grup A, sector administració especial, enginyers de camins, pel sistema de concurs oposició, torn d'accés lliure d'acord amb les bases següents de la convocatòria:
  
1. Objecte de la convocatòria
  
1.1 La present Convocatòria té per objecte la selecció de personal, per mitjà del sistema de concurs oposició, per a cobrir 9 llocs de treball del grup A, sector administració especial, enginyers de camins pel torn d'accés lliure.
  
1.2 Els llocs de treball que queden sense cobrir en la Convocatòria 15/1999 de promoció interna, s'acumularan a les de la present convocatòria d'accés lliure.
  
2. Condicions generals dels aspirants
  
2.1 Segons el que disposen l'article 12 del Decret Legislatiu, de 24 d'octubre de 1995, del Consell de la Generalitat Valenciana, per la qual s'aprova el text refós de la Funció Pública Valenciana, així com la Llei 17/1993, de 23 de desembre, sobre l'Accés a determinats sectors de la funció pública dels nacionals, dels altres estats membres de la Unió Europea, per a ser admés a aquestes proves selectives, caldrà:
  
2.1.1 Ser espanyol o nacional d'un estat membre de la Unió Europea o nacional del Regne de Noruega o de la República d'Islàndia. També podran participar el cònjuge, descendents i descendents del cònjuge, dels espanyols i dels nacionals de països membres de la Unió Europea, de Noruega o d'Islàndia, sempre que no estiguen separats de dret, menors de vint-i-un anys o majors de dita edat que visquen a les seues expenses.
  
Igualment, s'estendrà a les persones incloses en l'àmbit dels tractats internacionals celebrats per la Comunitat Europea i ratificats per Espanya, en què siguen d'aplicació la lliure circulació de treballadors.
  
2.1.2 Tindre complits 18 anys
  
2.1.3 Estar en possessió del títol d'Enginyer de Camins, Canals i Ports o equivalent. En el cas de titulacions obtingudes en l'estranger haurà d'estar en possessió de la credencial que acredite la seua homologació.
  
2.1.4 Posseir la capacitat física i psíquica necessària per a l'acompliment de les funcions dels llocs de treball oferits
  
2.1.5 No trobar-se inhabilitat o inhabilitada penalment per a l'exercici de funcions públiques
  
2.1.6 No haver sigut separat o separada per mitjà d'expedient disciplinari, de qualsevol administració o ocupació pública
  
2.1.7 Els aspirants la nacionalitat dels quals no siga l'espanyola hauran d'acreditar, igualment, no estar sotmesos a sanció disciplinària o condemna penal que impedisca, en el seu estat, l'accés a la funció pública.
  
2.2 Les condicions per a ser admés a les proves, hauran de reunir-se en el moment d'acabament del termini de presentació de sol·licituds i mantindre's durant tot el procés selectiu, fins al moment de la presa de possessió.
  
3. Aspirants amb discapacitació
  
3.1 El tribunal establirà, per a les persones discapacitades que així ho sol·liciten, les adaptacions necessàries per a la realització de les proves. A l'efecte, els interessats hauran de formular la petició corresponent en la sol·licitud de participació en la present oposició, seguint les instruccions establides en la base 6.4.2.
  
3.2 Si en el desenvolupament de les proves se susciten dubtes raonables al tribunal respecte a la compatibilitat funcional d'un aspirant, podrà demanar el corresponent dictamen de la Comissió Mixta de Discapacitats; en aquest cas, l'aspirant podrà participar condicionalment en el procés selectiu, i quedarà en suspens la resolució definitiva sobre l'admissió o exclusió de les proves fins a la recepció del dictamen.
  
4. Sol·licituds
  
Els que desitgen prendre part en aquestes proves selectives hauran de complimentar la sol·licitud que figura com a model en l'annex III i que els serà facilitada a les oficines públiques que es relacionen en l'annex IV.
  
5. Drets d'examen
  
Els drets d'examen seran de 3.806 PTA/22,87 euros i s'ingressaran en qualsevol de les entitats bancàries col·laboradores que figuren en la sol·licitud. El pagament de la taxa es justificarà amb la impressió del segell de l'entitat bancària on s'haja efectuat l'ingrés.
  
D'acord amb el que disposa l'article 4t de la Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, les persones amb discapacitat igual o superior al 33%, estan exemptes del pagament dels drets d'examen. Aquests aspirants hauran de presentar certificat de la Conselleria de Benestar Social o òrgans competents d'altres administracions públiques que acredite discapacitat igual o superior al 33%, i ho facen constar amb una creu en l'apartat 32.3 de la instància
  
6. Presentació de sol·licituds
  
6.1 Les sol·licituds seran dirigides a la Direcció General de Funció Pública. A la sol·licitud s'acompanyarà una fotocòpia del DNI.
  
Els aspirants estrangers que residisquen a Espanya hauran de presentar fotocòpia compulsada del corresponent document d'identitat o passaport i de la targeta de resident comunitari o de familiar resident comunitari en vigor o, si és procedent, de la targeta temporal de resident comunitari o de treballador comunitari fronterer en vigor.
  
Els aspirants que siguen nacionals de la Unió Europea, de Noruega o Islàndia que no residisquen a Espanya, bé per residir a l'estranger o per trobar-se a Espanya en règim d'estada, hauran de presentar fotocòpia compulsada del document d'identitat o passaport.
  
Els familiars dels anteriors hauran de presentar fotocòpia compulsada del passaport, del visat i, si és procedent, del resguard d'haver sol·licitat la corresponent targeta o del resguard d'haver sol·licitat l'exempció de visat i la corresponent targeta. Si no han sol·licitat aquests documents hauran de presentar els documents expedits per les autoritats competents que acrediten el vincle de parentiu i una declaració jurada o promesa de l'espanyol o del nacional de la Unió Europea, de Noruega o d'Islàndia amb qui hi ha aquest vincle, que no està separat de dret del seu cònjuge i, si és procedent, del fet que l'aspirant viu a costa seua o està al seu càrrec.
  
6.2 El termini per a la presentació de sol·licituds començarà l'endemà de la publicació de la convocatòria en el Diari Oficial de la Generalitat Valenciana i conclourà el 15 de setembre de 2001.
  
Les sol·licituds seran presentades pels interessats a les oficines públiques que figuren relacionades en l'annex IV, una vegada abonada la taxa que es fixa en la base 5.
  
També es podran presentar les sol·licituds en la forma prevista en l'article 38 de la Llei de Règim Jurídic de les Administracions Publiques i del Procediment Administratiu Comú.
  
6.3 Els aspirants que no posseïsquen la nacionalitat espanyola i, d'acord amb la base 8.2, estiguen exempts de la realització de la prova de castellà, hauran de presentar fotocòpia compulsada del Diploma Superior d'Espanyol com a Llengua Estrangera, establit pel Reial Decret 826/1988, de 20 de juliol, modificat i completat pel Reial Decret 1/1992, de 10 de gener, o del Certificat d'Aptitud en Espanyol per a Estrangers, expedit per les escoles oficials d'idiomes.
  
6.4 L'aspirant, quan emplene la seua sol·licitud, haurà d'observar les instruccions següents:
  
6.4.1 En l'apartat número 20 de l'imprés de sol·licitud, «forma d'accés», els aspirants, assenyalaran amb una ics (X) sobre la lletra L.
  
6.4.2 Els aspirants amb minusvalideses, que sol·liciten mesures d'adaptació, hauran d'assenyalar amb una ics (X) en la casella 23 el tipus de discapacitat: (F) Física, (P) Psíquica, (S) Sensorial. Podran sol·licitar les mesures d'adaptació que necessiten previstes en els apartats 24 i 25 de l'imprés de sol·licitud, d'acord amb la següent classificació:
  
1) Eliminació de barreres arquitectòniques i taula adaptada a la cadira de rodes.
  
2) Ampliació del temps de duració de l'exercici.
  
3) Augment de la grandària dels caràcters de l'examen, per dificultat de visió.
  
4) Necessitat d'intèrpret, a causa de sordera.
  
5) Sistema braille d'escriptura, per invident.
  
6) Altres, especificant-ne quines.
  
7. Admissió dels aspirants
  
7.1 Els aspirants queden vinculats a les dades que hagen fet constar en les seues sol·licituds, i podran únicament demandar la seua modificació per mitjà d'escrit motivat, dins del termini establit en la base 6.2 per a la presentació de sol·licituds.
  
7.2 Acabat el termini de presentació de sol·licituds, prèvia verificació que s'ha realitzat el pagament dels drets d'examen, la Direcció General de la Funció Pública dictarà resolució, que es publicarà en el Diari Oficial de la Generalitat Valenciana, que contindrà la relació provisional d'admesos i exclosos a la realització de les proves.
  
7.3 Els aspirants podran, en el cas d'error o exclusió, esmenar els defectes en què hagen incorregut en la seua sol·licitud, o realitzar les al·legacions que consideren convenient, en el termini de 10 dies hàbils comptats a partir de l'endemà al de la publicació de la relació provisional d'admesos i exclosos, d'acord amb el que establix l'article 71 de la Llei de Règim Jurídic de les Administracions Publiques i del Procediment Administratiu Comú.
  
7.4 En tot cas, a fi d'evitar errors i, en el supòsit de produir-se, possibilitar la seua esmena en temps i forma, els aspirants comprovaran no sols que no figuren inclosos en la relació provisional d'exclosos sinó, a més, que els seus noms i dades consten correctament en les pertinents relacions d'admesos.
  
7.5 Transcorregut el termini anterior, vistes les al·legacions i esmenats els defectes, si escau, la Direcció General de Funció Pública dictarà resolució que elevarà a definitiva la llista d'admesos i exclosos a la realització de les proves que es publicarà en el Diari Oficial de la Generalitat Valenciana.
  
7.6 En la resolució per mitjà de la qual es faça pública la llista definitiva d'admesos a la realització de les proves s'establirà, amb almenys 15 dies d'antelació, la data, el lloc de celebració i l'hora de començament del primer exercici, així com l'ordre de crida dels aspirants, i s'iniciarà l'ordre en la lletra C, conforme el resultat del sorteig realitzat el dia 27 d'abril de 2001 (DOGV núm. 4.013, de 4 de juny de 2001).
  
8. Proves selectives
  
8.1 El procediment de selecció dels aspirants serà el de concurs oposició.
  
8.2 Prova de coneixement del castellà per als aspirants que no posseïsquen la nacionalitat espanyola:
  
Amb caràcter previ a la realització de les proves de la fase d'oposició, els aspirants que no posseïsquen la nacionalitat espanyola hauran d'acreditar el coneixement del castellà per mitjà de la realització d'una prova, en què es comprovara que posseïxen un nivell adequat de compressió i expressió oral i escrita en aquesta llengua.
  
El contingut d'aquesta prova s'ajustarà al que disposa el Reial Decret 826/1988, de 20 de juliol (BOE del 29), pel qual s'estableixen diplomes acreditatius del coneixement de l'espanyol com a llengua estrangera.
  
La prova es qualificarà d'«apte» o «no apte», i caldrà obtindre la valoració d'«apte» per a passar a realitzar les proves de la fase d'oposició.
  
El lloc i la data de realització d'aquesta prova es determinarà per mitjà de resolució del director general de Funció Pública.
  
Queden eximits de realitzar aquesta prova els que estiguen en possessió del Diploma Superior d'Espanyol com a Llengua Estrangera establit pel Reial Decret 826/1988, de 20 de juliol, modificat i completat pel Reial Decret 1/1992, de 10 de gener, o del Certificat d'Aptitud en Espanyol per a Estrangers expedit per les escoles oficials d'idiomes, o acrediten estar en possessió d'una titulació acadèmica espanyola expedida per l'òrgan oficial competent en el territori espanyol.
  
8.3 Desenvolupament de l'oposició:
  
L'oposició constarà de tres exercicis obligatoris, i tots aquests seran de caràcter eliminatori.
  
8.3.1 Primer exercici. Serà comú per a tots els opositors.
  
Consistirà a contestar per escrit un qüestionari de preguntes, sobre matèries incloses en l'annex I, amb 4 respostes alternatives de què només una d'aquestes serà la correcta.
  
La seua duració serà fixada pel tribunal amb la deguda antelació, atenent el seu contingut.
  
8.3.2 Segon exercici. Consistirà en el desenvolupament per escrit, durant un temps mínim de tres hores i màxim de quatre, a determinar pel tribunal, de dos temes elegits d'entre tres extrets a l'atzar del programa que figura en l'annex II.
  
Una vegada conclosa la prova, els exercicis seran introduïts en sobre tancat i quedaran sota la custòdia del tribunal de selecció, el qual cridarà individualment els opositors per a la lectura pública dels temes que hagen desenvolupat, i s'iniciarà l'ordre per la lletra C conforme el resultat del sorteig realitzat el dia 27 d'abril de 2001 (DOGV núm. 4.013, de 4 de juny de 2001).
  
El tribunal podrà formular preguntes aclaridores sobre els temes exposats.
  
El lloc, les dates i hores de lectura d'aquest exercici serà anunciat pel tribunal amb la deguda antelació.
  
8.3.3 Tercer exercici. Consistirà a resoldre per escrit, en un temps mínim de tres hores i màxim de quatre, a determinar pel tribunal, dos supòsits pràctics referits a matèries contingudes en el temari específic de l'annex II de la Convocatòria.
  
8.4 Qualificació dels exercicis
  
La puntuació màxima a obtindre en la fase d'oposició serà de vuitanta punts, que es distribuirà de la següent manera:
  
8.4.1 El primer exercici, es qualificarà de zero a vint-i-sis punts, i caldrà obtindre per a superar-lo un mínim de tretze punts.
  
El nivell de coneixements mínims exigits per aconseguir 13 punts en l'exercici serà fixat pel tribunal amb caràcter previ a la seua realització. Les contestacions errònies es valoraran negativament amb una penalització equivalent a un terç del valor de cada contestació correcta.
  
8.4.2 La puntuació del segon exercici, es qualificarà com a màxim amb vint-i-vuit punts, i caldrà obtindre un mínim de catorze punts per a superar-lo.
  
8.4.3 El tercer exercici es qualificarà amb vint-i-sis punts com a màxim, i caldrà obtindre un mínim de tretze punts per a superar-lo.
  
8.4.4 Qualificació final de la fase d'oposició
  
Estarà determinada per la suma de les puntuacions obtingudes en cada un dels tres exercicis que han de realitzar els aspirants. A continuació, es configurarà una llista, ordenada per puntuació de major a menor, que contindrà tots els aspirants que hagen superat la fase d'oposició, d'acord amb els criteris establits en cada una de les bases d'aquesta convocatòria.
  
8.5 Fase de concurs
  
Només podran participar en la fase de concurs els aspirants que hagen superat els exercicis de la fase d'oposició.
  
Els mèrits al·legats pels participants hauran d'haver sigut obtinguts o computats fins a la data d'acabament del termini de presentació d'instàncies.
  
La puntuació màxima en la fase de concurs serà de vint punts que es distribuiran d'acord amb el barem que figura en l'annex V.
  
8.6 Puntuació final del concurs oposició
  
La puntuació final del concurs oposició s'obtindrà sumant la puntuació obtinguda en ambdós fases.
  
A continuació, es configurarà una llista ordenada per puntuació de major a menor que s'interromprà quan el nombre d'inclosos en aquesta coincidisca amb el nombre de llocs convocats. Aquesta constituirà la llista definitiva d'aprovats.
  
Els casos d'empat que es produïsquen es dirimiran de la següent manera: s'atendrà, en primer lloc, la major puntuació obtinguda en la fase d'oposició i, si persistix l'empat, aquest es dirimirà per la major puntuació obtinguda en els distints apartats del barem del concurs, pel mateix ordre en què figuren relacionats.
  
En cas de persistir l'empat s'atendrà, en primer lloc, la major puntuació obtinguda en el segon exercici, i en segon lloc, si és manté aquest, la major puntuació obtinguda en el tercer i primer exercici, per aquest ordre.
  
Si encara persistix l'empat, es dirimirà per orde alfabètic del primer cognom dels aspirants empatats, i s'iniciarà el citat ordre per la lletra C, conforme al resultat del sorteig realitzat el dia 27 d'abril de 2001 (DOGV núm. 4.013, de 4 de juny de 2001).
  
9. Desenvolupament de les proves selectives
  
9.1 El primer exercici es realitzarà en el lloc, la data i l'hora que s'establisca en la resolució per la qual s'aprove i publique en el Diari Oficial de la Generalitat Valenciana la llista definitiva d'admesos a la realització de les proves.
  
9.2 Els aspirants seran convocats per a cada exercici en crida única.
  
Els aspirants hauran d'observar en tot moment les instruccions dels membres del tribunal o del personal ajudant o assessor durant la celebració de les proves, amb vista a l'adequat desenvolupament d'aquestes. Qualsevol alteració en el normal desenvolupament de les proves per part d'un o una aspirant, quedarà reflectida en l'acta corresponent, i podrà continuar dit o dita aspirant el desenvolupament de l'exercici amb caràcter condicional mentre no resolga el tribunal sobre l'incident.
  
Abans de l'inici de cada exercici, i sempre que s'estime convenient durant el desenvolupament d'aquest, els membres del tribunal, els seus ajudants o assessors comprovaran la identitat dels aspirants per mitjà de la presentació del DNI o del resguard amb fotografia, del passaport o del permís de conduir o els documents equivalents per als nacionals d'altres estats a què fa referència la base 6.1., sense que per a aquest efecte siguen vàlides les fotocòpies compulsades de dits documents; així com de l'exemplar per a l'interessat de la sol·licitud d'admissió a les proves.
  
Els aspirants quedaran decaiguts en el seu dret quan es personen en els llocs de celebració, quan ja s'hagen iniciat les proves o per la inassistència a aquestes, encara quan siga per causes justificades. Tractant-se de proves orals o altres de caràcter individual i successiu, el tribunal podrà apreciar les causes al·legades i admetre l'aspirant, sempre que aquestes no hagen finalitzat i dita admissió no menyscabe el principi d'igualtat amb la resta del personal.
  
D'acord amb el Reial Decret 192/1988, de 4 de març, durant la realització dels exercicis, no està permés fumar en els llocs de celebració d'aquests.
  
9.3 Començades les proves, l'anunci de la celebració de la resta d'exercicis serà fet públic pel tribunal al local en què s'haja realitzat l'anterior i a les seus de la Conselleria de Justícia i Administracions Públiques d'Alacant, Castelló i València, amb una antelació mínima de 12 hores, si la crida és per a la sessió següent d'un mateix exercici, i de 48 hores, com a mínim, si es tracta de la convocatòria per a un exercici distint, d'acord amb el que preceptua l'article 10.4 del Decret del Consell 33/1999, de 9 de març, pel qual s'aprova el Reglament de Selecció, Provisió de Llocs de Treball i Carrera Administrativa del Personal Comprés en l'Àmbit d'Aplicació de la Llei de la Funció Pública Valenciana.
  
10. Publicitat de les llistes
  
10.1 En finalitzar cadascun dels tres primers exercicis de la fase d'oposició, el tribunal publicarà en el lloc d'examen, a les seus de la Conselleria de Justícia i Administracions Públiques d'Alacant, Castelló i València, i en la pàgina web de la Direcció General de Funció Pública: http://www.gva.es/infociuda/index.html (apartat informació per conselleries, Justícia i Administracions Públiques, Funció Pública) la relació d'aspirants amb expressió del seu nom, cognoms, DNI i la puntuació obtinguda. S'entendrà que han superat l'exercici únicament aquells aspirants que hagen obtingut la puntuació mínima exigida per a superar cadascun dels exercicis, segons el que disposa la base 8.
  
10.2 Una vegada finalitzada la fase d'oposició, el tribunal, per mitjà d'anunci, publicarà en el lloc d'examen i a les seus de la Conselleria de Justícia i Administracions Públiques d'Alacant, Castelló i València, i en la pàgina web de la Direcció General de Funció Pública: http://www.gva.es/infociuda/index.html (apartat informació per conselleries, Justícia i Administracions Públiques, Funció Pública) la llista amb la qualificació final de la fase d'oposició a què fa referència la base 8.4.4 que constituirà la llista dels aspirants que han superat la fase d'oposició, per ordre de puntuació, i que han de passar a la fase de concurs.
  
Als aspirants inclosos en la citada llista es concedirà un termini de 10 dies hàbils perquè presenten un currículum acompanyat de tots aquells documents acreditatius dels mèrits previstos en l'annex V. Si els mèrits que s'al·leguen ja consten en el Registre de Personal de la Generalitat Valenciana, únicament caldrà citar-los en el currículum, sense aportar els documents corresponents.
  
10.3 Una vegada baremats els mèrits, el tribunal exposarà en els llocs d'examen i a les seus de la Conselleria de Justícia i Administracions Públiques d'Alacant, Castelló i València, i en la pàgina web de la Direcció General de Funció Pública: http://www.gva.es/infociuda/index.html (apartat informació per conselleries, Justícia i Administracions Públiques, Funció Pública) la llista d'aspirants amb la puntuació obtinguda en la fase de concurs, i se'ls concedirà un termini de 10 dies hàbils perquè formulen les reclamacions i esmenes que estimen pertinents en relació amb la baremació.
  
10.4 Resoltes les possibles al·legacions i esmenes, el tribunal, per mitjà d'anunci publicarà, en el lloc d'examen i a les seus de la Conselleria de Justícia i Administracions Públiques d'Alacant, Castelló i València, i en la pàgina web de la Direcció General de Funció Pública: http://www.gva.es/infociuda/index.html (apartat informació per conselleries, Justícia i Administracions Públiques, Funció Pública) la relació definitiva d'aspirants aprovats pel seua ordre de puntuació total a què es referix la base 8.6.
  
En cap cas el tribunal no podrà declarar que han aprovat el procés selectiu un nombre superior al de llocs de treball convocats, tenint en compte el que preveu la base 1.2 de la present convocatòria.
  
11. Coneixements de valencià
  
11.1 Els que superen les proves selectives acreditaran els seus coneixements de valencià per mitjà de la presentació d'un dels següents documents:
  
A) Títol de Batxillerat o equivalent cursat en la Comunitat Autònoma Valenciana, amb superació de les assignatures de valencià.
  
B) Títol de l'Escola Oficial d'Idiomes corresponent al tercer curs de coneixement de valencià.
  
C) Certificat de nivell mitjà de la Junta Qualificadora de Coneixements de Valencià.
  
11.2 Els que no puguen acreditar aquests coneixements conforme el que estableix el punt anterior, obligatòriament hauran de realitzar el curs específic de valencià a què es refereix l'article 53 de la Llei de la Funció Pública Valenciana, que es convocarà immediatament després del curs selectiu previst en la base13 de la present convocatòria. Aquells que no el superen seguiran obligats a realitzar els successius cursos que l'administració organitze per a l'adquisició del coneixement de valencià exigible.
  
12. Presentació de documents
  
12.1 En el termini de 20 dies hàbils comptats des de l'endemà de la publicació en el Diari Oficial de la Generalitat Valenciana de la relació a què es refereix la base 10.4, els aspirants proposats hauran de presentar davant de la Direcció General de la Funció Pública els següents documents:
  
12.1.1 Certificat de naixement expedit pel registre civil corresponent, o fotocòpia del DNI o document equivalent per als nacionals d'altres estats a què fa referència la base 6.1, degudament compulsat.
  
12.1.2 Fotocòpia compulsada del títol acadèmic exigible segons el que establix la base 2.1.3 de la present convocatòria.
  
12.1.3 Declaració de no haver sigut separat per mitjà d'expedient disciplinari de qualsevol administració o ocupació pública, així com de no trobar-se inhabilitat penalment per a l'exercici de funcions públiques.
  
Els aspirants que no posseïsquen la nacionalitat espanyola hauran de presentar declaració jurada o promesa de no estar sotmesos a sanció disciplinària o condemna penal que impedisca en el seu Estat l'accés a la funció pública.
  
12.1.4 Certificat mèdic acreditatiu de posseir la capacitat física i psíquica necessària per a l'acompliment de les funcions dels llocs de treball oferits.
  
12.2 Els aspirants seleccionats que, dins del termini indicat i excepte casos de força major, no presenten la documentació acreditativa o se'n deduïsca que manquen d'algun dels requisits exigits, no podran ser anomenats personal de la Generalitat Valenciana, sense perjuí de la responsabilitat en què pogueren haver incorregut per falsedat en les seues sol·licituds de participació. La plaça no ocupada per l'aspirant que no presente la documentació quedarà vacant.
  
13. Curs selectiu
  
13.1 D'acord amb el que disposa l'article 6 del Reglament de Selecció, Provisió de Llocs de Treball i Carrera Administrativa, aprovat pel Decret del Consell 33/1999, de 9 de març, els aspirants que figuren en la llista definitiva d'aprovats de la base 10.4, d'acord amb el que preveu l'article 12 del Reglament de Selecció, Provisió de Llocs i Carrera Administrativa, realitzaran un curs de formació que tindrà caràcter selectiu. Dit curs serà organitzat per l'Institut Valencià d'Administració Pública amb una duració no superior a sis mesos.
  
En qualsevol cas, serà convocat, amb la deguda antelació, per mitjà de resolució de la Direcció General de la Funció Pública, en què es determinarà el règim del curs, a l'acabament del qual es realitzarà una prova avaluatòria que podrà contindre diversos exercicis, els quals s'hauran de qualificar de zero a deu punts i caldrà obtindre un mínim de cinc punts per a superar-lo.
  
13.2 La nota obtinguda en la prova avaluatòria per aquells aspirants que la superen, se sumarà a la puntuació obtinguda en el concurs oposició, als efectes de l'article 12 del Reglament de Selecció, Provisió de Llocs de Treball i Carrera Administrativa.
  
La relació d'aprovats per ordre de puntuació, una vegada sumades les notes del concurs oposició i del curs selectiu, serà publicada en el Diari Oficial de la Generalitat Valenciana.
  
13.3 Els aspirants que no superen el curs podran incorporar-se al curs immediatament posterior, amb la puntuació assignada a l'últim dels participants en aquest en les seues corresponents proves. Si no superen aquest segon curs, perdran tots els seus drets.
  
13.4 Durant l'assistència al curs, el personal que haja superat les proves selectives percebrà una retribució equivalent a la part proporcional que correspon al sou i les pagues extraordinàries corresponents al grup A, llevat que, per estar ja prestant els seus serveis remunerats en l'administració, com a funcionari de carrera o interí, o com a personal laboral, opte per percebre una remuneració del mateix import que li correspondria en el lloc de treball d'origen.
  
14. Nomenament de funcionaris
  
Transcorregut el termini de presentació de la documentació i simultàniament a la resolució del concurs que es convocarà segons l'article 9, punt u, apartat b) de la Llei de la Funció Pública Valenciana, el conseller de Justícia i Administracions Públiques, dictarà resolució, que es publicarà en el Diari Oficial de la Generalitat Valenciana, i es procedirà al nomenament com a funcionaris del grup A, administració especial, enginyers de camins, dels aprovats a què fa referència la base 13.2, i se'ls adjudicaran els llocs de treball que obtingueren en el referit concurs.
  
15. Tribunals
  
15.1 El tribunal de selecció de la present Convocatòria, estarà compost per set membres, s'hauran de designar el mateix nombre de suplents, i tindrà la següent composició: president/a, secretari/ària i cinc vocals, dels quals un serà proposat per les organitzacions sindicals en els termes que es fixen en els pactes a què es referix la Llei 9/1987, de 12 de juny.
  
15.2 La relació nominal dels membres del tribunal serà publicada amb una antelació mínima d'un mes a la data de començament de la prova, per mitjà d'ordre del conseller de Justícia i Administracions Públiques, que es publicarà en el Diari Oficial de la Generalitat Valenciana, una vegada hagen sigut publicades les llistes provisionals d'admesos i exclosos.
  
15.3 El tribunal, per a la realització de les proves, podrà designar els col·laboradors, ajudants i assessors especialistes que estime oportuns.
  
15.4 Els membres del tribunal, així com els assessors, hauran d'abstenir-se i podran ser recusats pels interessats, quan hi concórreguen circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
  
Així mateix, hauran d'abstenir-se aquells que hagueren realitzat tasques de preparació d'aspirants en els cinc anys anteriors a la publicació d'aquesta convocatòria.
  
15.5 A efectes de comunicacions i de qualssevol altra incidència, el tribunal tindrà la seu a la Direcció General de Funció Pública, (c/ Miquelet, núm. 5, 46495 València).
  
15.6 El tribunal tindrà la categoria assenyalada en el Decret 24/1997, d'11 de febrer, del Consell de la Generalitat Valenciana, i l'Ordre de 23 de juliol de 1998 (DOGV de 15.9.1998) de desplegament, sobre indemnitzacions per raó del servei.
  
15.7 El funcionament del tribunal s'adaptarà al que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú per als òrgans col·legiats.
  
16. Recursos
  
16.1 La present convocatòria, les seues bases i tots els actes administratius que siguen dictats en el seu desenvolupament, excepte les actuacions del tribunal, podran ser impugnats per les persones interessades per mitjà de la interposició del recurs contenciós administratiu, en el termini de dos mesos comptats des de l'endemà de la seua publicació, davant del Tribunal Superior de Justícia de la Comunitat Valenciana, de conformitat amb el que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com els articles 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. No obstant això, podrà interposar-se potestativament recurs de reposició davant del mateix òrgan que va dictar l'acte que es recorre, en el termini d'un mes comptat des de l'endemà de la seua publicació, o qualsevol altre recurs que estime procedent per a la defensa dels seus interessos.
  
16.2 Contra els actes del tribunal podrà interposar-se recurs d'alçada davant del conseller de Justícia i Administracions Públiques, en el termini d'un mes, a partir de l'endemà de la publicació de la corresponent resolució del tribunal.
  
València, 2 de juliol de 2001
  
El conseller de Justícia i Administracions Públiques,
  
CARLOS GONZÁLEZ CEPEDA
  
ANNEX I
  
Matèries primer exercici
  
I. Dret constitucional i organització administrativa
  
1. La Constitució espanyola de 1978. Característiques, estructura i reforma. Els principis constitucionals, els drets fonamentals i les llibertats públiques: regulació, protecció i restriccions.
  
2. La Corona. La seua regulació en la Constitució espanyola.
  
3. Les Corts Generals. Les Cambres: composició, organització i funcions. Relacions entre les Cambres. El Defensor del Poble. El Tribunal de Comptes.
  
4. El Govern. El president del Govern. El Consell de Ministres. Estatut dels Membres del Govern. Relacions entre el Govern i les Corts Generals.
  
5. L'administració pública: principis constitucionals que la informen. Govern i administració. L'administració general de l'Estat: òrgans centrals i òrgans territorials. L'administració perifèrica de l'Estat. L'administració general de l'Estat a l'exterior.
  
6. L'administració consultiva. El Consell d'Estat.
  
7. El poder judicial. La regulació constitucional de la justícia. El Consell General del Poder Judicial. Composició i funcions.
  
8. El Tribunal Constitucional. Naturalesa, composició i atribucions. Procediments de declaració d'inconstitucionalitat.
  
9. L'organització territorial de l'estat. Les comunitats autònomes. Organització política i administrativa. El finançament de les comunitats autònomes.
  
10. El sistema de distribució de competències en la Constitució. La legislació bàsica de l'estat. Lleis marc, de transferència i d'harmonització. Els conflictes de competència.
  
11. L'administració local. Regulació constitucional i entitats que la integren. La legislació bàsica de règim local.
  
II. Dret autonòmic
  
12. L'Estatut d'Autonomia de la Comunitat Valenciana. Estructura, contingut i principis fonamentals. Procediment de reforma de l'Estatut.
  
13. Les Corts Valencianes. El sistema electoral i estatut dels diputats. Organització i funcionament. Competències.
  
14. El president de la Generalitat Valenciana. Elecció i estatut personal. Atribucions. El Consell. Composició, atribucions i funcions. En especial la potestat reglamentària. Relacions entre el Consell i les Corts Valencianes.
  
15. Govern i administració. Els consellers. Estatut Personal. L'administració de la Generalitat Valenciana. Organització, competència i estructura. Organització territorial de les conselleries. L'administració institucional. Responsabilitat dels membres del Consell i de l'administració Pública de la Generalitat Valenciana.
  
16. El Síndic de Greuges. La Sindicatura de Comptes. El Consell Jurídic Consultiu. El Consell Valencià de Cultura. L'Acadèmia Valenciana de la Llengua. El Comité Econòmic i Social.
  
17. Les competències de la Comunitat Valenciana en l'Estatut d'Autonomia.
  
18. El títol V de l'Estatut d'Autonomia: economia i hisenda.
  
19. L'administració local en l'Estatut d'Autonomia. L'administració de justícia.
  
III. Institucions de la Unió Europea
  
20. Les institucions de la Unió Europea (I): El Consell de Ministres. La Comissió Europea. El Parlament Europeu.
  
21. Les institucions de la Unió Europea (II): El Tribunal de Justícia. El Tribunal de Comptes. Òrgans de la Unió Europea: El Comité Econòmic i Social. El Comité de les Regions. El Banc Central Europeu. El Banc Europeu d'Inversions.
  
IV. Dret administratiu
  
22. La Llei de Règim Jurídic de les Administracions Públiques i del Procediment Administratiu Comú. Objecte i àmbit d'aplicació. Principis generals.
  
23. Les relacions entre les administracions públiques. Principis. Conferències sectorials i altres òrgans de cooperació, convenis de col·laboració. Plans i programes conjunts. Efectes dels convenis. Relacions amb l'administració local. Comunicacions a les comunitats europees.
  
24. Els òrgans de les administracions públiques. Creació. Competència. Delegació. Advocació. Comanda de gestió. Delegació de firma. Suplència. Coordinació i comunicacions. Instruccions i ordres de servei. Òrgans col·legiats. Règim jurídic. Composició. Convocatòries, sessions i actes. Abstenció i recusació.
  
25. Les persones interessades. Concepte. Capacitat d'obrar. Representació. Identificació. Pluralitat d'interessats. Drets dels ciutadans. Llengua dels procediments. Dret d'accés a arxius i registres. Els registres. Col·laboració i compareixença dels ciutadans.
  
26. La responsabilitat de la tramitació. Obligació de resoldre. Silenci administratiu. Incorporació de mitjans tècnics. Validesa i eficàcia de documents i còpies. Acabaments i terminis. Còmput. Ampliació. Tramitació d'urgència.
  
27. Les disposicions administratives. Jerarquia i competència. Publicitat i inderogabilitat singular.
  
28. Els actes administratius. Producció i contingut. Motivació. Forma. Eficàcia: executivitat. Efectes. Notificació. Publicació. Nul·litat i anul·labilitat. Transmissibilitat. Conversació. Revalidació.
  
29. El procediment administratiu. Iniciació. Ordenació. Instrucció. Acabament. Execució.
  
30. La revisió d'ofici. Recursos administratius. Les reclamacions prèvies a l'exercici d'accions civils i laborals.
  
31. La potestat sancionadora. Principis. El procediment sancionador. Principis.
  
32. La responsabilitat patrimonial de l'administració. Responsabilitat de les autoritats i personal al seu servei.
  
V. Funció pública
  
33. La Llei de Mesures per a la Reforma de la Funció Pública. Preceptes bàsics.
  
34. La Llei de la Funció Pública Valenciana. Àmbit d'aplicació. El personal al servei de la Generalitat Valenciana. La seua classificació. Accés del personal a la funció pública.
  
35. La classificació dels llocs de treball. Les relacions de llocs de treball. La provisió de llocs de treball.
  
36. Òrgans superiors en matèria de funció pública. Adquisició i pèrdua de la condició de funcionari. Situacions. Drets, deures i incompatibilitats. La carrera administrativa.
  
37. Règim disciplinari. Règim retributiu. Règim de seguretat social. Els òrgans de representació i la negociació col·lectiva del personal funcionari. El personal laboral en la Llei de Funció Pública Valenciana.
  
38. La funció pública de l'administració local. Especialitats.
  
ANNEX II
  
Matèries segon exercici
  
1. La Llei d'Aigües de 1985 modificada per la Llei 46/1999, de 13 de desembre, i el domini de les aigües terrestres: aigües públiques i privades. La servitud. Usos comuns i privatius. L'aprofitament de les aigües. Concessions i autoritzacions. Reserves de domini públic. La concessió en matèria d'aigües. Revisió de concessions. Caducitat. Canvi de característiques. Registre d'Aigües.
  
2. Règim jurídic del domini públic hidràulic, de les zones de servitud i de policia. Inalienabilitat, inembargabilitat, imprescriptibilitat. Recuperació. El retracte. Utilització del domini públic, de les zones de servitud i de policia. Servituds. La prescripció i l'acta de notorietat. Fitació i delimitació.
  
3. Objectius de la protecció del domini públic hidràulic. Els abocaments. L'harmonia amb el medi ambient. Contaminació. Policia d'aigües. Potestat sancionadora. Qualificació d'infraccions. Sancions: òrgans competents. Competència de l'autoritat judicial.
  
4. Legislació d'aigües en relació amb la qualitat de l'aigua. La Directiva 21/271/CEE. El Reial Decret Llei 11/1995, de 28 de desembre, i el Reial Decret 509/1996, de 15 de març. Les zones sensibles: la Resolució de 25 de maig de 1998. El Reial Decret 484/1995, sobre mesures de regularització i control d'abocaments. La Carta Europea de l'Aigua.
  
5. L'administració pública de l'aigua. Principis generals. El Consell Nacional de l'Aigua. Els organismes de conca: configuració i funcions. Atribucions i comeses. Òrgans de govern i administració. Hisenda i patrimoni. Comunitats d'usuaris. Règim jurídic. Drets i obligacions. Repartiment i distribució de l'aigua. Cànons i tarifes.
  
6. Planificació hidrològica. Objectius generals de la planificació. La Llei d'Aigües i els seus Reglaments en relació amb la planificació hidrològica. Plans hidrològics de conca. El Pla Hidrològic Nacional. Importància i efectes dels plans.
  
7. Balanços hidràulics. Avaluació de recursos existents i utilitzables. Inventari i previsió de necessitats. Traços del balanç hidràulic de la Comunitat Valenciana. Els recursos en règim natural. Les demandes. Criteris de garantia. Els recursos compromesos per mitjà de concessions. La demanda mediambiental. Els sistemes d'explotació de recursos. Models d'optimació i simulació de recursos. Els recursos disponibles i el Registre d'Aigües. Els recursos lliures.
  
8. L'aigua subterrània com a recurs. Els aqüífers a la Comunitat Valenciana. Unitats hidrogeològiques i aqüífers. Efecte regulador i recàrrega d'aqüífers. Problemes actuals i potencials: Sobreexplotació d'aqüífers. Afecció a cursos fluvials, intrusió salina i problemes de contaminació. Les aigües subterrànies i el medi ambient.
  
9. Utilització i aprofitament de les aigües subterrànies: règim d'explotació. El Pla d'ordenació d'extraccions. Protecció dels aqüífers i de la qualitat de les aigües. Abocaments i contaminació per fonts difuses. Control i correcció de la contaminació produïda per nitrats.
  
10. Hidrologia de les aigües subterrànies. Transmissivitat, permeabilitat, coeficient d'emmagatzemament, cabal específic, gruix saturat. Tècniques d'investigació hidrogeològiques i avaluació de recursos. Models matemàtics d'aigües subterrànies. Calibratge de models. Hidrologia en zones càrstiques.
  
11. Llei de Sanejament d'Aigües Residuals de la Comunitat Valenciana. Pla de Sanejament i Depuració de la Comunitat Valenciana. Cànon de sanejament. L'entitat Pública de Sanejament d'Aigües Residuals de la Comunitat Valenciana. Organització i funcions.
  
12. Usos d'aigua en proveïment a poblacions. Prognosi de la demanda de proveïment a la Comunitat Valenciana. Dotacions. Pèrdues en la xarxa de distribució. Captacions d'aigua superficials i subterrània: Tipus. Perímetres de protecció de captacions.
  
13. Tècniques especials i indirectes per a incrementar l'eficàcia dels recursos l'aigua. Actuacions sobre l'oferta de recursos. Dessalació d'aigua del mar i salobre. Reutilització d'aigües residuals. Prevenció d'evaporació d'embassaments. Actuacions sobre la demanda: solucions legals, tècniques i de gestió.
  
14. Condicions de potabilitat de l'aigua: qualitat d'aigua i depuració o tractament previ a distribució. Fauna i flora de l'aigua. Obres de proveïment i sanejament en general. Tècniques de potabilització i dessalació. Tècniques de tractament d'aigües industrials. Processos de dessalació. Pretractaments i postractaments necessaris.
  
15. Tècniques de depuració d'aigües residuals. Eliminació biològica de nutrients. Control i índexs de contaminació. Depuració d'aigües residuals urbanes. Autodepuració en cursos naturals. Autoritzacions d'abocament. Tractaments avançats d'eliminació de fòsfor i nitrogen.
  
16. Abastiment d'aigua, conduccions, tipus de canonades, tipus de juntes. Normativa. Xarxes de distribució d'aigua potable: elements i models, depòsits, explotació i conservació.
  
17. Sanejament d'aigües residuals, conduccions, tipus de canonada, tipus de juntes, normativa, xarxes de clavegueram, elements i models. Emissaris submarins, explotació i conservació.
  
18. Avingudes i sequeres. Previsió i càlcul de màximes crescudes. Obres fluvials en general. Protecció, correcció i regularització de llits. Canalitzacions. Defensa de poblacions. Concepte de sequera. Caracterització de sequeres. La sequera hidrològica.
  
19. Estacions de bombament. Conceptes bàsics. Tipus de bombes: característiques, selecció, transitoris. Protecció i tipus d'estacions. Estacions de sobrepressió. Elements constructius. Enginyeria d'impulsions: traçat, tipus i càlcul.
  
20. La Llei de Costes 22/1988 i el seu desenvolupament pel Reial Decret 1.471/1989. Béns de domini públic maritimoterrestre, delimitacions, servituds legals i zones d'influència. La utilització del domini públic maritimoterrestre: generalitats, reserves i adscripcions, projectes, autoritzacions i concessions. Cànons i taxes. Infraccions i sancions.
  
21. La costa de la Comunitat Valenciana. Característiques mediambientals, morfològiques i socioeconòmiques. El sistema sedimentari de la costa valenciana. Formes costeres, característiques. Platges. Erosió.
  
22. L'ordenació del litoral de la Comunitat Valenciana. Usos del territori. Turisme. Principis de l'ordenació del litoral. Directrius d'ordenació i d'actuació en la costa.
  
23. Actuacions en la costa de la Comunitat Valenciana. Tipologia de les obres de defensa i regeneració costera. Tipologia d'obres d'accessibilitat i ús. Exemples rellevants d'obres. Ports i dinàmica litoral. Bypass d'arenes. Dragatges i abocaments de material de dragatge.
  
24. Llei 27/1992, de Ports de l'Estat i de la Marina Mercant i la seua modificació per la Llei 62/1997: objecte, organització portuària, gestió del domini públic portuari i règim disciplinari. Llei 1/1999 de la Generalitat Valenciana de Tarifes Portuàries
  
25. El sistema portuari de la Generalitat Valenciana. Ports de gestió directa i ports en concessió. Característiques de la infraestructura. Flotes i magnituds d'explotació. Organització territorial.
  
26. Planificació portuària a la Comunitat Valenciana. El Pla de Ports i Instal·lacions Esportives. Criteris de Planificació. Sectorització de la costa. Normativa del Pla. La planificació d'inversions. Criteris. El pla 1989-1999.
  
27. Disseny de ports esportius. Flota tipus. Característiques de les obres d'abric. Accessibilitat marítima. Disseny en planta de l'àrea de flotació. Serveis en terra. Ordenació . L'estudi economicofinancer.
  
28. Disseny de ports pesquers. Flota tipus. Accessibilitat marítima. Disseny en planta. Característiques de l'atracada. Serveis en terra. Ordenació de la zona de servei. Disseny de llotges. Operacions automatitzades.
  
29. Normativa sobre seguretat i salut aplicable a les obres públiques.
  
30. La Llei de Carreteres de la Comunitat Valenciana de 1991 i l'aplicació subsidiària del Reglament General de Carreteres de l'Estat. Elements del sistema viari. Àmbit competencial de les distintes administracions. Projectes. Limitacions dels usos del sòl i activitats en les zones contigues a les carreteres. Defensa de les carreteres. Accessos. Disciplina.
  
31. Els plans de carreteres. Pla de carreteres de la Comunitat Valenciana. Estudis de trànsit. Estudis d'intensitats de circulació. Estudis de velocitats. Estudis d'origen i destinació. El trànsit en la xarxa de carreteres de la Comunitat Valenciana. Característiques de la circulació. Variables bàsiques. Relacions intensitat-velocitat. Catàlegs del sistema viari.
  
32. Estudis geològics i geotècnics en carreteres. Consideracions geològiques i geotècniques per a projectes de carreteres. Caracterització geotècnica de materials. Planificació i control d'investigacions geotècniques. Tècniques d'investigació del terreny. Caracterització geomecànica de massissos rocosos.
  
33 Estudi geotècnic de fonamentacions. Etapes del treball. Objectius. Interpretació de resultats. Problemàtiques especials en terrenys molls. Tècniques de tractament i millora del terreny. Caracterització i estabilitat de talusos.
  
34. Traçat en carreteres. Normativa vigent. Classes de carreteres i tipus de projectes. Dades bàsiques per a l'estudi del traçat. Velocitat. Visibilitat. Distància de parada. Distància d'avançament. Distància d'encreuament.
  
35. Traçat en planta. Alineacions rectes. Revoltes circulars: ràdios i peralts, característiques, desenvolupament mínim. Revoltes de transició: funcions, forma i característiques, longitud mínima. Limitacions. Condicions de percepció visual. Coordinació entre elements de traçat. Transició del peralt. Visibilitat en revoltes circulars.
  
36. Traçat en alçat. Inclinació de les rasants: valors extrems, carrils addicionals, túnels. Acords verticals. Paràmetres mínims de la revolta d'acord. Condicions de visibilitat. Consideracions estètiques. Coordinació dels traçats en planta i alçat. Pèrdues de traçat.
  
37. Secció transversal. Secció transversal en planta recta. Elements i les seues dimensions. Funcions de cada element. Bombament. Talusos, cunetes i altres elements. Altura lliure. Secció transversal en planta corba. Sobreample. Pendents transversals. Mitjera.
  
38. Nussos. Principis bàsics i elements dels enllaços. Morfologia. Ramals. Enllaços. Interseccions. Carrils de canvi de velocitat. Distàncies de seguretat. Confluències i bifurcacions. Vies de servei i vies col·lectores i distribuïdores.
  
39. Drenatge superficial. Estudis hidràulics. Obres de desguàs. Normativa aplicable. Drenatge subterrani. Geotèxtils: funcions, aplicacions, característiques i disposicions constructives.
  
40. Ferms. Constitució i conceptes generals. Àrids. Lligants bituminosos. Capes granulars. Estabilitzacions. Tractaments superficials. Mescles bituminoses. Ferms de drenatge. Paviments de formigó. Amidament de ferms. Característiques superficials. Conservació. Normativa aplicable.
  
41. Moviment de terres. Classificació i característiques dels sòls. Compactació. Construcció d'explanacions. Construcció de terraplens i pedraplens. Capacitat suport de les esplanades. Normes i especificacions. Subbases i bases granulars. Estabilitzacions.
  
42. Obres de pas. Reconeixements. Emplaçament. Ponts. Viaductes. Elecció i selecció. Normes aplicables al seu projecte. Contingut dels projectes. Mètodes d'auscultació. Evolució i tendències. Passarel·les. Túnels en carreteres: projecte, construcció i explotació, sosteniment, revestiment, drenatge, equipament i instal·lacions.
  
43. Senyalització, balisament i defenses. Normativa aplicable. Condicions que ha de complir la senyalització. Tipus de senyals, senyalització horitzontal. Ocupació de la senyalització. Recomanacions sobre sistemes de contenció de vehicles. Mesures per garantir fluïdesa i seguretat durant l'execució de les obres. Senyalització d'obres. Il·luminació. Instal·lació de semàfors.
  
44. Pressupost d'inversió. Amidaments. Càlcul dels preus. Quadres de preus. Pressupost dels projectes. Pla d'obra. Classificació del contractista. Normativa sobre revisió de preus. Fórmula de revisió de preus. Certificats.
  
45. Assajos de materials. Condicions generals. Assajos de ciments, formigons i acers. Normalització. Planificació del control de qualitat. Anàlisi i característiques de sòls i roques. Assaig de materials per a ferms. Presa de mostres. Treballs de camp. Assajos de laboratori.
  
46. Reconeixement de ferms. Característiques superficials dels paviments. Resistència al lliscament i geometria superficial. Renovació superficial, reforç i rehabilitació de ferms. Mètodes d'auscultació i projecte.
  
47. Projecte bàsic Projecte de construcció. Documents del projecte: contingut de cadascun. Direcció del projecte. Supervisió. Contractació. Modificació de projectes. Projectes complementaris
  
48. Construcció de carreteres. Normes i instruccions tècniques. Sistema d'execució. Organització de les obres. Seguiment. Control geomètric i quantitatiu. Direcció d'obres de carreteres. Organització. Subcontractació. Assegurament de la qualitat. Pla d'assegurament de la qualitat del contractista
  
49. Organització de la conservació. Operacions normals i extraordinàries. Vialitat hivernal. Plantacions. Manteniment i conservació d'obres de pas i túnels. Conservació integral. Explotació. Ordenació de la circulació. Regulació del trànsit. Mètodes electrònics de control i regulació del trànsit. Informació al públic i ajudes a l'usuari. Reconeixements i vigilància. Aforaments
  
50. Infraestructura de ferrocarrils. Característiques específiques de la infraestructura: Traçat, geometria de la via, peralts i seccions. Línies convencionals i d'alta velocitat. La plataforma i les estructures d'assentament. Túnels. Ponts: accions i efectes dinàmics. Estacions.
  
51. La via. Tipologia i materials. Aparells de via. Carril sense juntes. Muntatge de via: condicionants i maquinària. Especificacions i control de qualitat dels materials i de la via. Auscultació de la via en servei. Operacions de manteniment i renovació.
  
52. Electrificació ferroviària: components, tipologia i característiques. Instal·lacions de seguretat. Organització del moviment, programes d'explotació. Control de la senyalització: enclavaments, bloquejos, CTC. Sistemes de seguiment, protecció i conducció automàtica de trens.
  
53. Ferrocarrils metropolitans: característiques especials. La seua integració en l'ordenament urbà.
  
54. Transport de viatgers (I). La mobilitat. Investigació de la mobilitat: enquestes, capacitats, criteris de zonificació. Diagnosi de la mobilitat. Prospectiva: fonaments teòrics dels models de transport; tipus. La demanda de transport, mitjans de transport. Costos, criteris d'avaluació d'inversions en transport: econòmics i altres. Eficàcia econòmica; eficiència energètica.
  
55. Transport de viatgers (II) Transport urbà i metropolità La mobilitat metropolitana: causes. Sistemes de transport públic: definició, classificació, condicionants. Modes de transport segons la seua capacitat. Transport a la demanda. Els sistemes de tarifes metropolitanes; coeficients de cobertura. Finançament. Gestió dels sistemes públics i privats. Sistemes concessionals. Els contractes programes
  
56. Transport de viatgers (III). Noves tecnologies en la gestió del transport. Telemàtica i transports. Informació; processos en temps real. Sistemes d'ajuda a l'explotació. Sistemes de peatge.
  
57. El transport de mercaderies en l'economia. Costos del transport per tipus: carretera, ferrocarril, aeri i marítim. Característiques bàsiques dels nodes de transport: estacions ports i aeroports; centres de càrrega aèria. La coordinació de modes de transport de mercaderies. Centres de transport. Concepte de logística. Les ZAL, els centres logístics.
  
58. L'impacte ambiental en les obres públiques. Marc competencial i legislació aplicable. Les directives comunitàries.
  
59. Plans d'Ordenació Territorial: classes i funcions. Contingut i documentació dels plans
  
60. La Llei Reguladora de l'Activitat Urbanística (I): planificació urbanística. El Reglament de Planejament de la Comunitat Valenciana. El Reglament de Zones d'Ordenació Urbanística.
  
ANNEX III
  
(Model d'instància)
  
ANNEX IV
  
(Oficines públiques)
  
Alacant
  
Servei Territorial de la Conselleria de Justícia i Administracions Públiques.
  
Avinguda del Doctor Gadea, núm. 10, 2n
  
03763 Alacant
  
Telèfon PROP 96 593 40 00
  
Fax 96 590 13 78
  
Castelló
  
Servei Territorial de la Conselleria de Justícia i Administracions Públiques.
  
Carrer Major, núm. 78
  
12603 Castelló de la Plana
  
Telèfon 964/35 82 37
  
Telèfon PROP 964 35 80 00
  
Fax 964 35 80 68
  
València
  
Registre General de la Conselleria de Justícia i Administracions Públiques.
  
Carrer Historiador Chabàs, núm. 2
  
46950 València
  
Oficina PROP
  
c/ Miquelet, núm. 5
  
46333 València
  
Telèfon 48 828 90 31
  
Oficines PROP
  
Província Localitat Adreça
  
Alacant Benidorm Racó de l'Oix, av. Joan Fuster
  
 Zaragozá, 1 - 03852
  
Alacant Benidorm La Cala,
  
 av. Mont Benidorm, 11 € 03272
  
Alacant Benidorm Foietes-Colònia de Madrid,
  
 av. Beniardà, 61 €03207
  
Alacant Benidorm Alfredo Corral-Maravall,
  
 av. Ametllers, 42 acc. 03389
  
Alacant Benidorm Tolls-Salt de l'Aigua,
  
 av. Andalusia, 8 acc. - 03650
  
Alacant Alacant c/ Churruca, 29 € 03335
  
Castelló Castelló de la Plana Av. Germans Bou, 47 € 12615
  
Castelló Castelló de la Plana Av. del Mar, 16 € 12016
  
Castelló Castelló de la Plana c/ Major, 78
  
 (Casa dels Caragols) 12384
  
Castelló Vila-real c/ Joan Fuster, 28 € 12951
  
Castelló Vinaròs c/ Sant Joaquim, 14 € 12066
  
València València c/ Gregorio Gea, 14 € 46100
  
València València c/ Gregorio Gea, 27 € 46421
  
València València c/ Colon, 80 € 46247
  
València València C. Historiador Chabàs, 2 - 46236
  
València València C. Miquelet, 5 - 46453
  
València Xàtiva Av. Selgas, 3 - 46112
  
València Requena Av. Raval, 9 - 46849
  
València Ontinyent Pl. Mestre Ferrero, 22 € 46550
  
València Sagunt Camí Reial, 97 € 46261
  
ANNEX V
  
Barem fase concurs grup A, administració especial, enginyers de camins
  
En la fase de concurs a què es refereix la base 8.4 de la present convocatòria, la valoració dels mèrits s'efectuarà d'acord amb el següent barem:
  
A) Formació: 11 punts
  
1. Titulació acadèmica: màxim 3 punts.
  
Qualsevol titulació acadèmica d'igual o superior nivell a l'exigit per a pertànyer al grup A, exclosa la que haja servit per a això: 1,5 punts, fins a un màxim de 3 punts. A aquests efectes es puntuarà el nivell més alt de titulació acreditada, entenent inclòs en aquest les altres titulacions necessàries per a la seua obtenció.
  
2. Cursos de formació i perfeccionament: màxim 3 punts.
  
Es valoraran els cursos de formació i perfeccionament, el contingut dels quals estiga relacionat amb les funcions de les places que es convoquen, de duració igual o superior a 15 hores, que hagen sigut cursats per l'interessat i que hagen sigut convocats o homologats per qualsevol centre o organisme públic de formació, fins a un màxim de 3 punts, d'acord amb la següent escala:
  
De 100 o més hores: 2,00 punts
  
De 75 o més hores: 1,50 punts
  
De 50 o més hores: 1,00 punts
  
De 25 o més hores: 0,50 punts
  
De 15 o més hores, 0,20 punts
  
En cap cas no es puntuaran en els subapartats 1) i 2) del present apartat A) els cursos de valencià i d'idiomes, ni els cursos pertanyents a una carrera universitària, cursos de doctorat i els dels diferents instituts de les universitats, quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.
  
3. Valencià: màxim 3 punts
  
El coneixement del valencià es valorarà fins a un màxim de 3 punts, prèvia acreditació d'estar en possessió del corresponent certificat expedit o homologat per la Junta Qualificadora de Coneixements de Valencià, d'acord amb la següent escala:
  
- Coneixement Oral: 0,75 punts
  
- Grau Elemental: 1,00 punts
  
- Grau Mitjà: 2,00 punts
  
- Grau Superior: 3,00 punts
  
La valoració del coneixement de valencià s'efectuarà puntuant exclusivament el nivell més alt obtingut.
  
4. Idiomes comunitaris: màxim de 2 punts.
  
Es puntuarà fins a un màxim de 2 punts, a raó de 0,40 punts per curs o la seua equivalència si es tracta de cicles, corresponent a títol expedit per la Universitat o Escola Oficial d'Idiomes.
  
B) Experiència professional: 9 punts
  
1. Es valorarà l'experiència professional dels participants d'acord amb el següent barem:
  
1.1 Per treballs realitzats per a l'administració del govern de la Generalitat Valenciana en llocs del grup A, sector administració especial, enginyers de camins: 0,10 punts per mes complet de servei en actiu.
  
1.2 Per treballs realitzats per a altres administracions públiques en llocs del grup A, sector administració especial, enginyers de camins, així com en els sectors sanitari i docent de la Generalitat Valenciana i altres empreses o entitats del sector públic en llocs amb funcions equivalents a la del grup A d'administració especial, enginyers de camins: 0,07 punts per mes complet de servei en actiu.
  
1.3 Per treballs per compte alié, autònoms i professionals, en funcions de nivell superior de titulació, relacionades amb la professió d'enginyers de camins: 0,05 punts per mes complet de servei en actiu.
  
1.4 Per treballs realitzats per a l'administració del govern de la Generalitat Valenciana en llocs no inclosos en l'apartat 1.1 del present barem: 0,04 punts per mes complet de servei en actiu.
  
1.5 Per treballs realitzats per a altres administracions públiques, en els sectors sanitari i docent de la Generalitat Valenciana, en empreses i entitats del sector públic en llocs no inclosos en l'apartat 1.2 del present barem: 0,03 punts per mes complet de servei en actiu.
  
En cap cas no es valorarà l'experiència professional obtinguda en l'acompliment de llocs de treball reservat a personal eventual.
  
2. L'experiència professional s'acreditarà d'acord amb els següents criteris:
  
2.1 Els treballs per a administracions públiques s'acreditaran sempre per mitjà de certificat oficial dels òrgans competent.
  
2.2 La resta dels treballs per compte alié, per mitjà del contracte de treball i certificat de l'empresa de les funcions desenvolupades, quan aquestes no puguen deduir-se dels termes del contracte, sense que s'admeta contradicció entre aquests dos documents.
  
2.3 Per al supòsit de professionals autònoms, llicència fiscal o Impost d'Activitats Econòmiques, i certificat de col·legiació, quan escaiga.